ET Euroopa Liidu Teataja L 63/29

EFTA JÄRELEVALVEAMETI OTSUS

nr 371/04/COL,

15. detsember 2004,

millega neljakümne üheksandat korda muudetakse riigiabi käsitlevaid menetlus- ja sisulisi eeskirju, jättes riigiabi suunistest välja 26. peatüki (mitut valdkonda hõlmav raamprogramm piirkondliku abi andmiseks ulatuslikele investeerimisprojektidele)

EFTA JÄRELEVALVEAMET,

võttes arvesse Euroopa Majanduspiirkonna lepingut, (1) eriti selle artikleid 61–63 ning 26. protokolli,

võttes arvesse EFTA riikide vahel järelevalveameti ja kohtu asutamise kohta sõlmitud lepingut, (2) eriti selle artiklit 24, artikli 5 lõike 2 punkti b ning 3. protokolli I osa artiklit 1,

arvestades, et järelevalve- ja kohtulepingu artikli 24 kohaselt jõustab EFTA järelevalveamet EMP lepingu riigiabi käsitlevad sätted,

arvestades, et järelevalve- ja kohtulepingu artikli 5 lõike 2 punkti b kohaselt annab EFTA järelevalveamet välja teatisi või suunised EMP lepingus käsitletavate küsimuste kohta, kui see on selles lepingus või järelevalve ja kohtu lepingus otseselt sätestatud või kui EFTA järelevalveamet peab seda vajalikuks,

meenutades 19. jaanuaril 1994 EFTA järelevalveameti vastu võetud riigiabi käsitlevaid menetlus- ja sisulisi eeskirju, (3)

arvestades, et EFTA järelevalveamet võttis 4. novembril 1998 vastu oma suunised mitut valdkonda hõlmava raamprogrammi kohta piirkondliku abi andmiseks ulatuslikele investeerimisprojektidele, (4) mida ta hiljem pikendas 31. detsembrini 2002 ja mis jäid mõnede valdkondade osas kehtima 31. detsembrini 2003,

arvestades, et Euroopa Ühenduste Komisjon andis 19. märtsil 2002 välja uue teatise mitut valdkonda hõlmava raamprogrammi kohta piirkondliku abi andmiseks ulatuslikele investeerimisprojektidele, (5)

arvestades, et EFTA järelevalveamet võttis oma kolleegiumi 18. detsembri 2002 otsusega 263/02/COL (6) vastu suuniste uue peatükiga 26A sarnase raamprogrammi,

arvestades, et peatükk 26A sisaldab mitut valdkonda hõlmavat uut raamprogrammi, mis jõustus olenevalt valdkonnast vastavalt 1. jaanuaril 2003 või 1. jaanuaril 2004,

arvestades, et seetõttu tuleks varasem mitut valdkonda hõlmav raamprogramm piirkondliku abi andmise kohta ulatuslikele investeerimisprojektidele välja jätta,

ON VASTU VÕTNUD KÄESOLEVA OTSUSE:

1. Riigiabi suuniste 26. peatükk jäetakse välja.

2. EFTA riike teavitatakse kirjaga, millele lisatakse käesoleva otsuse koopia.

3. Euroopa Majanduspiirkonna lepingu 27. protokolli punkti d kohaselt teavitatakse Euroopa Ühenduste Komisjoni, edastades käesoleva otsuse koopia.

4. Käesolev otsus avaldatakse Euroopa Liidu Teataja EMP osas ja selle EMP lisas.

5. Ingliskeelne otsus on autentne.

Brüssel, 15. detsember 2004 EFTA järelevalveameti nimel Hannes HAFSTEIN president Bernd HAMMERMANN kolleegiumi liige

(1) Edaspidi “EMP leping”.

(2) Edaspidi “järelevalve- ja kohtuleping”.

(3) Suunised Euroopa Majanduspiirkonna lepingu artiklite 61 ja 62 ning järelevalve- ja kohtulepingu 3. protokolli kohaldamiseks ja tõlgendamiseks, vastuvõetud ja avaldatud EFTA järelevalveameti poolt 19.1.1994 (EÜT L 231, 3.9.1994, EMP lisa nr 32) viimati muudetud järelevalveameti 1. detsembri 2004. aasta otsusega 305/04/COL, mida ei ole veel avaldatud. Edaspidi “riigiabi suunised”.

(4) EÜT L 111, 29.4.1999, EMP lisa nr 18, mis vastab ühenduse teatisele “Mitut valdkonda hõlmav raamprogramm piirkondliku abi andmiseks ulatuslikele investeerimisprojektidele” (EÜT C 107, 7.4.1998, lk 7).

(5) EÜT C 70, 19.3.2002, lk 8.

(6) Veel avaldamata.